b'\n_START_ARTICLE_\nTankred\n_START_PARAGRAPH_\nTankred eli Tancr\xc3\xa8de de Hautville (noin 1076 \xe2\x80\x93 1112) oli ensimm\xc3\xa4isen ristiretken johtaja. H\xc3\xa4nest\xc3\xa4 tuli my\xc3\xb6hemmin Antiokian hallitsija ja Galilean ruhtinas._NEWLINE_Hautevillen normannisukuun kuulunut Tankred oli \xc3\xa4itins\xc3\xa4 Emma de Hautevillen kautta Robert Guiscardin lapsenlapsi, ja Taranton Bohemund oli siis h\xc3\xa4nen enonsa. H\xc3\xa4n l\xc3\xa4hti vuonna 1097 enonsa kanssa matkaan osallistuakseen ristiretkelle, joka kulki Konstantinopolin kautta. Siell\xc3\xa4 h\xc3\xa4n joutui k\xc3\xa4rsim\xc3\xa4\xc3\xa4n muiden ristiretkel\xc3\xa4isten kanssa Bysantin keisari Aleksios I Komnenos kiristysyrityksist\xc3\xa4. Keisari pyysi heit\xc3\xa4 vannomaan valan, ett\xc3\xa4 he lupautuivat luovuttamaan t\xc3\xa4lle kaikki valloittamansa alueet. Ristiretkeen osallistuneilla muilla johtajilla ei ollut mink\xc3\xa4\xc3\xa4nlaista tarkoitusta pit\xc3\xa4\xc3\xa4 lupaustaan, ja Tankred kielt\xc3\xa4ytyikin valan vannomisesta._NEWLINE_H\xc3\xa4n johti Nikean piirityst\xc3\xa4 vuonna 1097, mutta kaupungin valloitti kuitenkin keisari Aleksios I Komnenosin armeija, kun se oli ensin k\xc3\xa4ynyt salaisia neuvotteluja turkkilaisten seld\xc5\xbeukkien kanssa. Tankredissa se her\xc3\xa4tti syv\xc3\xa4\xc3\xa4 vastenmielisyytt\xc3\xa4 Bysanttia kohtaan. Viel\xc3\xa4 samana vuonna Tankred valloitti Tarsoksen ja muita kaupunkeja Kilikiassa ja osallistui Antiokian valtaukseen._NEWLINE_Tankredin varallisuus oli ilmeisesti huvennut kokonaan, koska h\xc3\xa4n taisteli 1099 Jerusalemissa Raymond de St Gillesin joukoissa. H\xc3\xa4n saapui kaupunkiin 15. hein\xc3\xa4kuuta ja suuntasi etsim\xc3\xa4\xc3\xa4n Kalliomoskeijan tarunhohtoisia rikkauksia. H\xc3\xa4n sai vangiksi joukon muslimeja, jotka kuitenkin toiset ristiretkel\xc3\xa4iset surmasivat. Tankred esitti voimakkaita vastalauseita, mutta ei ole tiedossa johtuiko t\xc3\xa4m\xc3\xa4 lunnasrahojen menetyksest\xc3\xa4 vai siit\xc3\xa4, ett\xc3\xa4 h\xc3\xa4nen lupaustaan suojella vankeja halveksuttiin. Kun Jerusalemin kuningaskunta perustettiin, Tancr\xc3\xa8de de Hautevillest\xc3\xa4 tuli Galilean ja Tiberian ruhtinas._NEWLINE_Vuonna 1100 Tankred luopui Jerusalemin kuningaskunnassa sijainneesta ruhtinaskunnastaan, ja h\xc3\xa4nest\xc3\xa4 tuli Antiokian sijaishallitsija, kun h\xc3\xa4nen enonsa Boh\xc3\xa9mond de Tarente oli joutunut seld\xc5\xbeukkien vangiksi. H\xc3\xa4n valloitti Kilikian takaisin Bysantilta. Vuonna 1104 h\xc3\xa4n hankki alaisuuteensa Edessan kreivikunnan, kun Jerusalemin kuningaskunnan hallitsija Baudouin Boulognelainen, joka johti kreivikuntaa vankina olleen Baudouin Bourgilaisen puolesta, joutui itse vangiksi._NEWLINE_Kun Baudouin I vapautui 1107, Tankred luovutti ruhtinaskunnan hallitsemisen sen oikeille omistajille ja palasi takaisin Antiokiaan. Vuonna 1108 Gervais de Bazochesin kuoleman j\xc3\xa4lkeen Baudouin I luovutti Tankredille Galilean ruhtinaskunnan. Vuonna 1110 h\xc3\xa4n osti Krak des Chevaliersin linnoituksen ja ryhtyi vahvistamaan sen puolustautumisrakenteita. H\xc3\xa4n s\xc3\xa4ilytti arvonimens\xc3\xa4 ja asemansa Antiokian sijaishallitsijana my\xc3\xb6s serkkunsa Bod\xc3\xa9monde II aikana ja jatkoi teht\xc3\xa4v\xc3\xa4ss\xc3\xa4 aina kuolemaansa saakka eli vuoteen 1112.'